**BÁTORÍTÓ ÜZENET**

A szakmérnök képzés egyik célja, hogy a legújabb technológiákról és azok használatának elméleti hátteréről tájékoztatást adjon.

Ennyivel azonban nem elégedhetünk meg!

A jövőbe kell tekintenünk, és a jövő feladatira kell felkészítenünk a hozzánk érkező szakembereket!

Szerénytelenség nélkül kijelenthetjük, hogy ebben már van tapasztalatunk. A dróntechológiát három évvel ezelőtt tettük az oktatásunk központi elemévé, amikor még nagyon sokan azt gondolták, hogy ezek az eszközök csak marginális jelentőségű kütyük. Ma már mindenki a drónokról beszél, mindenki ezzel akar foglalkozni – nagyon helyesen. Örülünk ennek a fejleménynek, és az oktatásunk egyik súlypontja továbbra is ez lesz.

Mára azonban világossá vált, hogy a hozzánk érkezőknek pontosan meg kell tanítanunk, mi az, ami a piacon jelenleg elérhető elsősorban a szolgáltatások területén, és mit tartogat a jövő. A kettő nagyon távol esik egymástól, aminek elsősorban piacfejlesztési okai vannak.

Képzésünk első szemeszterében több olyan alapozó tantárgy is található, amelyek elsősorban ennek a szakterületnek a módszertanával foglalkoznak, beleértve a már most is használatos, és a jövőben lehetséges módszereket (Digitális talajtérképezés, Műholdas távérzékelés elmélete és gyakorlata, Térinformatika).

A második szemeszterben bemutatjuk és gyakoroljuk, mit kínálnak jelenleg a szolgáltatók (Precíziós tápanyag-gazdálkodás).

A harmadik szemeszterben megmutatjuk, hogy a nálunk megszerzett tudás révén hogyan lehet, és miért érdemes továbblépni arról a szintről, ami megvásárolható (Szaktanácsadás a precíziós mezőgazdaságban). Nyilvánvalóan a piaci szolgáltatások is valami hasonló módon fejlődnek majd tovább a jövőben.

Azok a cégek, amelyek a precíziós gépbeszerzési pályázaton nyertek, az ilyen típusú tudásból profitálhatnak a legtöbbet, ha a szolgáltatásokra fordítható pénzükből a legtöbbet akarják kihozni. A képzés során azt is átlátják majd, milyen adatfeldolgozási lépések szükségesek ahhoz, hogy a meglévő, esetleg még nem is térinformatikai rendszerben rögzített adataikból a legtöbbet információt nyerjék ki.

Várunk mindenkit, aki ebben a szellemi kalandban csatlakozni akar hozzánk!

Dr. Sisák István

szakvezető